新樂府 捕蝗		刺長吏也
作者：白居易
朝代：唐

paragraphs: 捕蝗捕蝗誰家子，天熱日長飢欲死。
興元兵後傷陰陽，和氣蠱蠹化爲蝗。
始自兩河及三輔，薦食如蠶飛似雨。
雨飛蠶食千里間，不見青苗空赤土。
河南長吏言憂農，課人晝夜捕蝗蟲。
是時粟斗錢三百，蝗蟲之價與粟同。
捕蝗捕蝗竟何利，徒使飢人重勞費。
一蟲雖死百蟲來，豈將人力定天災。
我聞古之良吏有善政，以政驅蝗蝗出境。
又聞貞觀之初道欲昌，文皇仰天吞一蝗。
一人有慶兆民賴，是歲雖蝗不爲害。